Wikang Waray

Ang Wináray, Win-áray, Waráy-Wáray o Waráy (karaniwang binabaybay bilang Waray; tinatawag ding L(in)eyte-Samarnon) ay ang pinakasinasalitang wika sa mga lalawigan ng Samar, Hilagang Samar, Silangang Samar, Leyte (silangang bahagi), at Biliran sa Pilipinas.

Ang mga wikang Waray ay binubuo ng Waray-Waray, Waray ng Sorsogon, at Waray ng Masbate-Sorsogon. Bisakol ang minsang itinatawag sa Waray ng Sorsogon at ng Masbate-Sorsogon dahil halo ang mga ito ng Bisaya at Bikol. Lahat ng wikang Waray ay ibinibilang sa mga wika ng Kabisayaan at may malaking pagkakatulad sa Hiligaynon at Masbatenyo.

Bagama’t may pagtatalo, ang Samarnon-Lineyte ay tinatawag lamang na Waray dahil iisa lamang wikang sinasalita nila. Gayon pa man, nagkakaiba ang pananalita nila sa kayarian ng pangungusap. Dahil dito ay may matatawag na Waray na Samarnon at Waray na Lineyte. Ganito man ay nananatili pa rin ang kanilang wikang Waray bilang pangunahing wika ng talastasan saan man manggaling sa mga nabanggit na lalawigan.

Tungkol sa tamang paraan ng pagsulat sa wikang Waray
Ayon sa Sanghiran san Binisaya ha Samar ug Leyte ("Tanungan tungkol sa wikang Bisaya ng Samar at Leyte") na nagsaliksik ay wala pa rin itong iminumungkahing tamang paraan ng pagsulat. Itinuturing na katanggap-tanggap ang anumang mauunawaang pagbaybay at bigkas gaya ng:
 diri o dire ("hindi")
 hira o hera ("sila")
 maopay o maupay ("mabuti")
 guinhatag o ginhatag ("binigay")
 direcho o diritso

Ilang pangungusap
 Magandang (umaga/tanghali/hapon/gabi): Maupay nga (aga/udto/kulop/gab-i)
 Nakakaintindi ka ba ng Waray?: Nakakaintindi/Nasabut ka hin Winaray? (hin o hiton)
 Salamat: Salamat
 Ang ganda-ganda mo talaga: Kahuhusay nimo hin duro
 Mahal kita: Hinihigugma ko ikaw o Ginhihigugma ko ikaw o Pina-ura ta ikaw
 Tagasaan ka?: Taga diin ka? o Taga nga-in ka? o Taga ha-in ka?
 Magkano ito?: Tag pira ini?
 Hindi ko maintindihan: Diri ako nakakaintindi o Di ak naabat
 Hindi ko alam: Diri ak maaram o Ambot
 Ano: Nano o Anya
 Sino: Hin-o
 Saan: Hain
 Kailan (mangyayari pa lang): San-o
 Kailan (nakalipas): Kakan-o
 Bakit: Kay-ano
 Paano: Gin-aano
 Oo: Oo
 Hindi: Dire o Diri
 Iyon/Hayun: Adto o Didto o Ngad-to
 Ito: Didí o Nganhi o Ini
 Harap/sa harap: Atbang/Atubangan
 Gabi: Gab-i
 Araw: Adlaw
 Wala: Waray
 Mabuti: Maupay
 Sino ka?: Hin-o ka?
 Kaibigan ako: Sangkay ak
 Nawawala ako dito: Nawawara ak didí
 Siguro: Bángin
 Sana: Untá
 Bukas: Buhás o Buwas
 Kahapon: Kakulóp
 Ngayon: Yanâ

 Saklaw ng Waray-Waray 
 Silangang Kabisayaan (ika-8 rehiyon)
 Biliran - 87%
 Hilagang Samar- 85%
 Samar - 90%
 Silangang Samar - 95%
 Leyte - 88%
 Timog Leyte - 80%

Kategorya:Mga wika ng Pilipinas
Kategorya:Mga wikang Bisaya